ET Euroopa Liidu Teataja C 165/5

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 165/06)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„LIMONE DI SIRACUSA”

ELi nr: IT-PGI-0105-01300 – 19.1.2015

KPN ( ) KGT ( X )

1. Taotlejate rühm ja õigustatud huvi

Consorzio di tutela del Limone di Siracusa IGP (kaitseühing) Aadress: C/o SOAT di Siracusa Via De Caprio 57 - 96100 Siracusa

Kaitseühingul „Consorzio di tutela del Limone di Siracusa IGP” on Itaalia põllumajandus-, toiduainetetööstuse ja metsanduse ministeeriumi 14. oktoobri 2013. aasta määruse nr 12511 artikli 13 lõike 1 kohaselt õigus muutmistaotluse esitamiseks.

2. Liikmesriik või kolmas riik

Itaalia

3. Tootespetsifikaadi osa(d), mida muutmine hõlmab

—

☐

—

☒

—

☐

—

☐

—

☒

—

☐

—

☒

—

☒

4. Muudatus(t)e liik

—

☒

—

☐

5. Muudatus(ed)

Toote kirjeldus

— Kustutati kuupäevad, mis tähistasid kolme rühma kuuluvate viljade (Primofiore, Maiolino või Bianchetto ja Verdello) saagikoristusperioodi lõppu. See muudatus on tingitud asjaolust, et paljud kliima- ja turustamistingimused on väga muutlikud ning muudatusega võimaldatakse korjata spetsifikaadi nõuetele vastavaid vilju ka pärast kehtivas spetsifikaadis sätestatud kuupäevi.

— Spetsifikaadi artiklile 2 lisati järgmine lõige: „Piiramata nõudeid, mis on kehtestatud eri rühmadesse kuuluvate viljade suhtes, võib vilju, mille kategooria, suurusklass, koore värvus, kaal ja kuju erinevad eespool nimetatud vilja tüübist, kasutada üksnes töötlemise eesmärgil ja need võivad kanda kaitstud geograafilist tähist „Limone di Siracusa”. Need viljad ei ole mõeldud müügiks lõpptarbijale”.

See muudatus võimaldab tootjatel rahuldada töötleva tööstuse, eelkõige mahla- ja jäätisetootjate ning kondiitrite, üha suurenevat nõudlust kaitstud geograafilise tähisega toote „Limone di Siracusa” järele. Kuna töötlevat tööstust huvitavad rohkem puuviljade organoleptilised omadused kui kaubanduslik välimus, nagu suurusklass, koore värvus ja kuulumine ekstra- või I klassi, siis on muudatuse eesmärk rahuldada turunõudlust ja säilitada lõpptarbija jaoks värskelt tarbitavale ja kaitstud geograafilise tähisega tootele „Limone di Siracusa” iseloomulikud omadused.

Tootmismeetod

Spetsifikaadi artikli 6 viimast lauset – „Sidrunite lubatud saagikus on kuni 29 tonni hektari kohta kogu tootmisaasta jooksul kõiki saagikordi arvestades.” –

muudeti järgmiselt:

„Värskelt turustatavate sidrunite lubatud saagikus on kuni 29 tonni hektari kohta kogu tootmisaasta jooksul kõiki saagikordi arvestades.”

Selle lausega täpsustati, et lubatud saagikus hõlmab üksnes värskelt turustatavaid sidruneid. See piirmäär ei hõlma toote „Limone di Siracusa” toodangut, mis suunatakse töötlevasse tööstusesse.

Pakendamine ja märgistamine pärast saagikoristust

Lisati järgmine lause: „Pärast saagikoristust on keelatud kasutada vahasid ja sünteetilisi fungitsiide.” Otsusega keelata vahade ja fungitsiidide kasutamine pärast saagikoristust järgiti uusi turusuundumusi.

Kehtestati töötlemiseks ette nähtud puuviljade pakendamis- ja märgistamiseeskirjad, et tagada töötlevasse tööstusesse suunatud toote „Limone di Siracusa” jälgitavus ja päritolu ning võimaldada toodet identifitseerida.

Logo

Tootjad soovisid asendada praegu spetsifikatsioonis esitatud toote logo ajakohastatud logoga, mis sisaldab märget IGP (KGT). Uus logo sobib mitmesuguste trükitehnikate ja kandjate jaoks tehniliselt paremini kui praegune logo. Märge „Limone di Siracusa” hõlmab praegu vaid väikese osa logost, mis põhjustab sageli probleeme nime loetavusega, eriti siis, kui logo on esitatud vähendatud formaadis.

Seetõttu asendatakse praegune logo

järgmisega:

Spetsifikaat sisaldab uue logo üksikasjalikku tehnilist kirjeldust.

Õigusaktide ajakohastamine

Lõpptarbijale müümiseks ettenähtud toiduainete märgistamist ja esitlemist käsitlevad liidu õigusaktid muutuvad pidevalt ning seepärast muudeti spetsifikaadi artikli 8 lauset, milles on sätestatud, et

„Direktiivi 79/112/EÜ kohaselt kinnispakendis kaupadele tuleb lisaks turustamisstandarditega ettenähtud teabele märkida ka netokaal.”,

järgmiselt, jättes välja viite direktiivile 79/112/EÜ:

„Liidu õigusaktide kohaselt kinnispakendis kaupadele tuleb lisaks turustamisstandarditega ettenähtud teabele märkida ka netokaal.”

KOONDDOKUMENT

„LIMONE DI SIRACUSA”

ELi nr: IT-PGI-0105-01300 – 19.1.2015

KPN ( ) KGT ( X )

1. Nimetus

„Limone di Siracusa”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud geograafiline tähis „Limone di Siracusa” hõlmab kultivari „Femminello” ja selle kloone. Need kuuluvad liiki Citrus limon (L) Burm ja neid kasvatatakse Siracusa provintsi territooriumil punktis 4 määratletud piirkonnas selleks ettenähtud istandikes.

Korjeajast olenevalt rühmadesse jaotatavad sidrunid on järgmiste omadustega:

Primofiore: alates 1. oktoobrist korjatavad järgmiste tunnustega viljad:

koore värvus : heleroheline kuni sidrunikollane; kuju : ovaalne; suurus : keskmisest suureni; vilja kaal : mitte alla 100 g; viljaliha : helerohelisest sidrunikollaseni; mahl : sidrunikollane; vähim filtreeritud mahla sisaldus : > 34 % massist; viljaliha Brixi kraadides : > 7; happesus : > 6 %.

Bianchetto ehk Maiolino (kevadine sidrun): alates 15. aprillist korjatavad järgmiste tunnustega viljad:

koore värvus : helekollane; kuju : ovaalne või munajas; suurus : suur; vilja kaal : mitte alla 100 g; viljaliha : kollane; mahl : sidrunikollane; vähim filtreeritud mahla sisaldus : > 30 % massist; viljaliha Brixi kraadides : > 6,5; happesus : > 5,5 %.

Verdello (suvine sidrun): alates 1. juulist korjatavad järgmiste tunnustega viljad:

koore värvus : heleroheline; kuju : ümar-ovaalne; suurus : keskmisest suureni; vilja kaal : mitte alla 100 g; viljaliha : sidrunikollane; mahl : sidrunikollane; vähim filtreeritud mahla sisaldus : > 25 % massist; viljaliha Brixi kraadides : > 6; happesus : > 5,5 %.

Kaitstud geograafilise tähisega „Limone di Siracusa” hõlmatud vilju turustatakse värskena ning need kuuluvad ekstra- või I klassi. Lubatud suurused on 3, 4 või 5.

Piiramata nõudeid, mis on kehtestatud eri rühmadesse kuuluvate viljade suhtes, võib vilju, mille kategooria, suurusklass, koore värvus, kaal ja kuju erinevad eespool nimetatud vilja tüübist, kasutada üksnes töötlemise eesmärgil ja need võivad kanda kaitstud geograafilist tähist „Limone di Siracusa”. Need viljad ei ole mõeldud müügiks lõpptarbijale.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kogu „Limone di Siracusa” tootmisprotsess peab toimuma määratletud geograafilises piirkonnas.

Sidrunid korjatakse puu otsast käsitsi. Vili tuleb oksa küljest eemaldada väikeste kääride abil, millega lõigatakse läbi viljavars.

Viljad koristatakse traditsioonilisel viisil otse puult ning nende valmimisaste peab olema selline, mis tagab nende parimad organoleptilised omadused ja esteetilise välimuse.

Värskelt turustatavate sidrunite lubatud saagikus on kuni 29 tonni hektari kohta kogu tootmisaasta jooksul kõiki saagikordi arvestades.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pärast saagikoristust on keelatud kasutada vahasid ja sünteetilisi fungitsiide.

Pakend võib olla järgmisest materjalist: papp, puit ja plastik. Lubatud on kasutada taaskasutatavast plastikust pakendeid. Pakendina on lubatud ka võrgud ja kotid, mis on plastikribaga kinnitatud.

3.6. Sellise toote märgistamise erieeskirjad, millele registreeritud nimetus viitab

Pakendatud viljade puhul peab vähemalt pakendi ühel küljel olema loetavate ja selgete tähtedega, kas trükitud otse pakendile või pakendi lahutamatu osa moodustavale märgisele või pakendi külge kinnitatud märgisele järgmine teave: sort, päritolu, klass, suurus ja partii. Lahtise müügi puhul peab 100 % sidrunitest olema märgistatud kleebisega.

Igal pakendil peab olema järgmine toote „Limone di Siracusa” logo:

Töötlemiseks ettenähtud sidruneid ei tohi müüa jaemüügis ega pakendatult. Neid võib müüa ainult lahtiselt, märgistuseta, pakendis või mahutis, mille vähemalt ühel küljel peab olema loetavate ja selgete tähtedega, kas trükitud otse pakendile või pakendi lahutamatu osa moodustavale märgisele või pakendi külge kinnitatud märgisele järgmine teave: sort, päritolu, klass, suurus ja partii. Sidrunid võib laadida lahtiselt otse spetsialiseeritud veokite haagistele, tingimusel et nendega ei ole veetud mitte ühtegi muud toodet peale kaitstud geograafilise tähisega sidrunite „Limone di Siracusa”. Veodokumentidesse tuleb sel juhul märkida „Töötlemiseks ette nähtud geograafilise tähisega toode „Limone di Siracusa”” ja täpsustada sort, korjeaeg, klass(id), suurus ja partii.

Keelatud on lisada mis tahes muid omadusi ja märkeid kui need, mis spetsifikaadis ette nähtud, sealhulgas selliseid omadussõnu nagu fine, superiore, selezionato, scelto jne. Kiidusõnu ei tohi lisada.

4. Geograafilise piirkonna täpne määratlus

Kaitstud geograafilise tähisega toote „Limone di Siracusa” geograafiline piirkond hõlmab järgmisi omavalitsusüksusi: Augusta, Melilli, Syracuse, Avola, Noto, Rosolini, Floridia, Solarino, Sortino ja Priolo Gargallo. Piirkond ulatub kuni 10 km kaugusele Joonia merest ja jääb kuni 210 meetri kõrgusele üle merepinna; põhjast ümbritsevad seda Porcaria mägijõe lõunapoolsed orud ja lõunast Tellaro mägijõe lõunapoolsed orud.

5. Seos geograafilise piirkonnaga

Sidrun „Limone di Siracusa” on väga mahlane, keskmise suurusega ja seda korjatakse kogu aasta vältel. Sellised eripärad tulenevad kasvatuspiirkonna mullastiku- ja kliimatingimustest ja kultivari omadustest. Sidrunit „Limone di Siracusa” kasvatatakse rannikuäärsetel aladel ning teatavatel piiratud sisemaa-aladel, mis jäävad Siracusa provintsist läbi voolavate jõgede orgudesse. Siracusa rannikumadaliku keskmiste temperatuuride analüüs näitab, et oktoobrist maini on piirkonna kliima mõõdukas ning aprillist septembrini kuiv. Kogu piirkonna pinnas on äärmiselt viljakas, mullakiht on erineva paksusega ning sisaldab rohkesti toiaineid ja orgaanilisi ühendeid.

Sidrunikasvatuse puhul on määrava tähtsusega vesi. „Limone di Siracusa” tootmispiirkonna vesi on tagatud Monti Iblei platoo maa-alusete veevarudega, mis on kõige olulisem veetagavara kogu Sitsiilia jaoks, samuti tulenevad veevarud maapinnal olevatest veekogudest. Vee kättesaadavusel ja õhuniiskusel on sidrunite „Limone di Siracusa” kvaliteedi puhul otsustav roll, kuna veevarude puudumise ja väheniiske keskkonna puhul ei oleks viljad mahlased, korrapärase kujuga ja peene otsaga ning nende korjeaeg ei hõlmaks tervet aastat.

Tsitrusekasvatus on Sitsiilias ajalooliste traditsioonidega ning isalt pojale edasi antud sajanditevanused tavad on praegugi veel Siracusas kasutusel, pannes aluse „Limone di Siracusa” kasvatajate koolkonnale.

Viide spetsifikaadi avaldamisele

(Käesoleva määruse (2) artikli 6 lõike 1 teine lõik)

Taotluse esitanud asutus on algatanud riikliku vastuväidete esitamise menetluse, avaldades kaitstud geograafilise tähise „Limone di Siracusa” tunnustamise ettepaneku 10. detsembri 2014. aasta Itaalia Vabariigi Teatajas nr 286.

Tootespetsifikaadi täielik tekst on saadaval veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP e IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) Vt joonealune märkus 1.